Friedebert Tuglase nimelise Ahja Kooli hoolekogu koosoleku protokoll

11.11.2021 **nr 2**

Koosolek toimus veebis.

Koosolek algas kell 17.30, lõppes kell 18.30.

Koosolekut juhatas Kaidi Rämman.

Protokollis Tiia Tenno.

Koosolekust võtsid osa: Ulvi Kade, Toivo Narusbek, Kaidi Rämman, Janely Trahv, Rainis Kade, Marite Havakats, Tiia Tenno, Pirjo Pall.

Puudus: Pille Haavakats, Kristi Peedo.

Päevakord:

1. Arutleme koos reeglite ja juhiste üle viirusega toimetulekuks koolis.

2. Räägime hommikupudrust ja koolitoidust.

3. Põhjuseta puudumised ja tegevused nende ennetamiseks.

4. Kooli hindamisjuhendi täiendamine.

5. Vaba mikrofon.

Arutleme koos reeglite ja juhiste üle viirusega toimetulekuks koolis.

Direktor P.Pall selgitas, kuidas koolis ennetustöö toimub:

* õpilaste kiirtestimine sujub, seetõttu ei plaani kool testimist ka suunata kodudesse;
* maskikandmine kooli üldkasutatavates ruumides on kohustuslik, meditsiinilise maski annab soovijatele kool;
* õpilastele on võimaldatud käte desinfitseerimine;
* söögisaalis istub iga klass oma lauas, enam ei toimu söömist ühise pika laua taga.

Räägime hommikupudrust ja koolitoidust.

Direktor selgitas, et alates oktoobrikuust pakub kool soovijatele enne 1.tunni algust hommikuputru, sponsoriteks Veski Mati ja Helen. Hetkel söövad igapäevaselt 4 õpilast.

Kool ühines pilootprojektiga „Kooli toidu parendamine“.

Direktor nentis, et on õpilasi, kes ei tule koolilõunat sööma ja see teeb muret.

Põhjuseta puudumised ja tegevused nende ennetamiseks.

Direktor rääkis, et distantsõpe ja isolatsioonis olemiste periood on süvendanud põhjuseta puudumist. On 5-6 õpilast III kooliastmes, kes ei tulegi mõnel päeval kooli või lahkuvad poole õppepäeva pealt. Kool jälgib puudumisi, klassijuhatajad on kodudesse helistanud, korraldame kohtumisi osapooltega ümarlauas, vajadusel kaasame lastekaitsespetsialisti.

Kooli hindamisjuhendi täiendamine.

Direktor selgitas, et on õpilasi, kes pole saanud I trimestril pidevalt õppetöös osaleda (on puudunud I trimestril haiguse tõttu või on olnud sunnitud pikalt viibima isolatsioonis) ja ka õpetajate hulgas on olnud haigestumisi, nii ei ole võimalik kõikidele õpilastele kõikides ainetes välja panna numbrilist trimestri koondhinnet.

Kool teeb ettepaneku lisada hindamisjuhendisse punkti 6.6 alampunkt 3. Mitteeristavat hindamist kajastav punkt oleks hindamisjuhendis alljärgnev:

**6.6.** Mitteeristav hindamine

1) Kokkuvõtvat mitteeristavat hindamist „arvestatud“ („ARV“) ja  „mittearvestatud“ („MA“) kasutatakse:

* esimesel trimestril 3. klassis  A-võõrkeeles;
* majanduses;
* informaatikas.

2) Mitteeristavat hindamist võib õpetaja kasutada **tunnihinnetes** kogu õppeaasta kestel paralleelselt numbrilise hindamisega.

3) Õpetaja võib vajadusel mitteeristavat hindamist “arvestatud” („ARV“) ja  „mittearvestatud“ („MA“) kasutada paralleelselt numbrilise hindamisega ka trimestrihinnetes.

**Otsus:** hoolekogu oli ettepanekuga nõus.

Jooksvad teemad ja küsimused:

**\***Põlva vallavolikogu esindaja T.Narusbek tundis huvi, kas kooli ventilatsiooni testimisega juba tegeletakse?

Direktor selgitas, et ventilatsiooniaudit on täna-homme tegemisel. Ventilatsioon maja vanemas osas puudub, uues osas segab töötav ventilatsioon koolitööd (teeb müra, mõnes klassis tekib tugev tuuletõmbus). Seetõttu lülitatakse hetkel ventilatsioon tööle peale tunde ja lülitatakse välja järgmisel päeval enne tunde.

**\***Lapsevanem J.Trahv esitas küsimuse jõulupidude kohta- kas ja kuidas toimuvad?

Direktor rääkis plaanist korraldada jõulupäev õues, koos kelgukoertega Ahunapalus. Lapsevanemaid ei ole sel aastal lubatud koolimajja kutsuda. Jõululaat on ka ikka plaanis korraldada. On teada, et 1.-3.klassi õpilastele teeb Põlva vald kingituseks kommikotid.

**\***Lapsevanem K.Rämman tundis huvi, kelle valdusesse läheb Ahja Spordihoone? Selline muudatus oli eelarves näha.

Direktor oskas vaid täpsustada, et 1.jaanuarist on tõesti koolil soov anda spordihoone oma haldusalast ära. Koolil ei ole võimekust seda hoonet panna tulu teenima. Kehalise kasvatuse tundideks ja ringi tundideks jääb spordihoone ikka kooli kasutada.

**\***Lapsevanem U.Kade küsis, kuidas on kooliõendus korraldatud?

Direktor vastas, et hetkel pakub seda teenust perearsti õde.

**\***T.Narusbek andis teada, et staadioni ääres on üks vilistlaste poolt istutatud kask kuivama hakanud. See on muutunud ohtlikuks lähedal asuvale korterelamule, kask vajab maha lõikamist ja vastav taotlus on ka valda esitatud. T.Narusbek avaldas arvamust, et toimuvast peaks vilistlasi teavitama.

**\***J.Trahv küsis, kuidas on korraldatud õpilaste kutsumine koolist Ahja hambaarsti juurde kontrollile.

Vastas T.Tenno, kes on teadlik seoses sellega eelmisel õppeaastal tekkinud probleemist. Kool püüab jälgida, et esmalt saadab hambaarst kodudesse allkirjastamiseks nõusolekulehed kontrolli ja vajadusel ravi läbiviimiseks.

**\***U.Kade avaldas muret seoses huvitegevusega- ringide ajad kattuvad.

Direktor nentis, et kool on probleemiga tegelenud. Hetkel on mõne ringi toimumisaeg taaskord muutunud, kool vaatab ajad üle ja otsib lahendusi.

**\***K.Rämman avaldas soovi, et suhtlus kooli ja Ahja Noortekeskuse vahel muutuks tihedamaks, seda just ürituste osas, mis toimuvad pikapäeva ajal. Kui juhtub, et noortekeskuses toimuv ettevõtmine jääb ära või toimub teisel kellaajal, võiks sellest teavitada ka pikapäeva õpetajat.

Direktor rääkis, et kool ja noortekeskus on püüdnud koostööd arendada, aga otseselt pikapäeva õpetajat ei ole ürituste toimumisest tõesti seni teavitatud. Tehtud ettepanek on asjakohane, direktor lubas sellega tegeleda.

**\***Lõpetuseks kutsus direktor üles lapsevanemaid õpilastele veebitunde läbi viima. Näiteks rääkima oma töökohast, tutvustama oma ametit.

Hoolekogu järgmise korralise koosoleku toimumise aeg.

Ettepanek: tulla kokku enne 2021.aasta lõppu.

**Otsus:** järgmine koosolek toimub 15.detsembril kell 17.30, hetkel kehtestatud piirangutele kohaselt veebis..

Koosoleku juhataja: Kaidi Rämman Protokollija: Tiia Tenno

*/allkirjastatud digitaalselt/ /allkirjastatud digitaalselt/*